Áhrif heimsfaraldursins á efnahagsmál voru meiri á Íslandi en annars staðar á Norðurlöndum. Þetta kemur fram í samnorrænni skýrslu um þróun efnahagsmála.
Norrænu hagkerfin tókust betur á við heimsfaraldurinn en flest önnur ríki Evrópu þótt neikvæð áhrif hafi verið umtalsverð. Húsnæðisverð hækkaði almennt talsvert á Norðurlöndum en mest á Íslandi. Finnland aftur á móti hélt mestum stöðugleika á húsnæðismarkaði. Landsframleiðsla dróst minnst saman í Noregi árið 2020, um 0,8% en mest á Íslandi um 6,5%. Þá á Ísland einnig met í aukningu atvinnuleysis á tímabilinu. Ágúst Bogason er einn skýrsluhöfunda.
Þetta kemur náttúrulega fyrst og síðast til af því að ferðamennskan er orðin svo stór atvinnugrein á íslandi því bæði hefur það gífurleg áhrif á landsframleiðsluna sem og atvinnustöðuna.
Ágúst segir að mótvægisaðgerðir stjórnvalda virðist engu að síður hafa borið góðan árangur, ekki síst vegna þess lærdóms sem dreginn var af hruninu 2008.
tvöþúsund og tuttugu sýnir að gjaldþrot fyrirtækja eru í raun og veru færri á því ári en meðaltal áranna á undan sem er væntanlega fyrst og síðast vegna ýmissa aðgerða stjórnvalda.
Gustaf Norlén einn skýrsluhöfunda segir jafnframt að skýrslan sýni að veikari hópar eins og aldraðir, þeir sem fæddir eru erlendis og ungt fólk hafa orðið fyrir neikvæðustu áhrifum heimsfaraldursins, bæði hvað varðar heilsu og fjárhag. Í skýrslunni segir að faraldurinn hafi einnig leitt í ljós vaxandi félagslega gjá á milli ólíkra svæða og þjóðfélagshópa á Norðurlöndum, sérstaklega milli ólíkra tekjuhópa og milli landsbyggðar og þéttbýlisstaða.
Einnig kemur fram að fæðingartíðni hefur aukist alls staðar á Norðurlöndum nema í Svíþjóð í kjölfar heimsfaraldursins. Þetta er öfugt við þróun margra annarra Evrópuríkja þar sem fæðingum fækkaði. Ágúst segir það megi túlka sem traust Norðurlandabúa á velferðarkerfinu og getu norrænu hagkerfanna til að takast á við áföll.
